CELEX: 62010TN0075
Language: da
Date: 2010-02-17 00:00:00
Title: Sag T-75/10: Sag anlagt den 17. februar 2010 — Embraer m.fl. mod Kommissionen

1.5.2010   
            
            
               DA
            
            
               Den Europæiske Unions Tidende
            
            
               C 113/52
            
         Sag anlagt den 17. februar 2010 — Embraer m.fl. mod Kommissionen
   (Sag T-75/10)
   2010/C 113/84
   Processprog: engelsk
   
      Parter
   
   
      Sagsøgere: Empresa Brasileira de Aeronáutica, SA (Embraer) (São José dos Campos, Brasilien), Embraer Aviation Europe SAS (EAE) (Villepinte, Frankrig) og Indústria Aeronáutica de Portugal SA (OGMA) (Alverca do Ribatejo, Portugal) (ved solicitors U. O’Dwyer og A. Martin)
   
      Sagsøgt: Europa-Kommissionen
   
      Sagsøgernes påstande
   
   
               —
            
            
               Den anfægtede beslutning annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Sagsøgerne har nedlagt påstand om annullation af Kommissionens beslutning K(2009) 4541 endelig udg. af 17. juni 2009 (1), hvorved støtten til forsknings- og udviklingstilskuddene i forbindelse med udformning og fremstilling af et flyprodukt fra Det Forenede Kongeriges myndigheder til Bombardier (Short Brothers) (N 654/2008), blev erklæret forenelig med fællesmarkedet. Kommissionens beslutning blev vedtaget efter en indledende undersøgelse inden for rammerne af artikel 108, stk. 3, TEUF. Sagsøgerne er konkurrenter til støttemodtageren og indgav en klage over den påtænkte støtte og anmodede Kommissionen om at indlede en formel undersøgelsesprocedure.
   Sagsøgerne har gjort følgende anbringender gældende til støtte for påstanden om annullation:
   
                
            
            
               Sagsøgerne har for det første gjort gældende, at Kommissionen stødte på alvorlige vanskeligheder ved den indledende undersøgelse af, om den påtænkte støtte var forenelig med fællesmarkedet, og derfor var forpligtet til at indlede den formelle undersøgelsesprocedure efter artikel 108, stk. 2, TEUF. Sagsøgerne har videre anført, at Kommissionens undladelse af at indlede den formelle procedure fratog sagsøgerne og andre berørte parter retten til at blive hørt i forbindelse med Kommissionens vurdering. Dette udgør efter sagsøgernes opfattelse en formmangel i strid med Traktaten.
               De alvorlige vanskeligheder, som Kommissionen stødte på, kommer til udtryk ved følgende:
               
                           —
                        
                        
                           Varigheden af og omstændighederne ved den indledende undersøgelsesprocedure.
                        
                     
                           —
                        
                        
                           Kommissionens undladelse af at identificere markedet for vinger til luftfartøjer med 100-149 sæder som et relevant produktmarked.
                        
                     
                           —
                        
                        
                           Kommissionens undladelse af at analysere statsstøttens virkninger for konkurrencen for luftfartøjer med 100-149 sæder.
                        
                     
                           —
                        
                        
                           Kommissionens analyse af statsstøttens virkninger for konkurrencen for færdigbyggede luftfartøjer med 100-149 sæder, som var utilstrækkelig og mangelfuld.
                        
                     
         
                
            
            
               Sagsøgerne har for det andet gjort gældende, at Kommissionens identificering af et angiveligt marked for luftfartøjsstrukturer og undladelse af at identificere det relevante marked for vinger på luftfartøjer med 100-149 sæder udgør et åbenbart urigtigt skøn vedrørende støttens forenelighed med fællesmarkedet, foretaget i henhold til artikel 107, stk.3, litra c).
            
         
                
            
            
               Sagsøgerne har for det tredje gjort gældende, at Kommissionens undladelse af at analysere statsstøttens virkninger for det relevante marked for vinger til luftfartøjer med 100-149 sæder udgør et åbenbart urigtigt skøn vedrørende støttens forenelighed med fællesmarkedet, foretaget i henhold til artikel 107, stk. 3, litra c).
            
         
                
            
            
               Sagsøgerne har for det fjerde gjort gældende, at Kommissionens mangelfulde og fejlbehæftede analyse af virkningen af statsstøtten for markedet for færdigbyggede luftfartøjer med 100-149 sæder udgør et åbenbart urigtigt skøn vedrørende støttens forenelighed med fællesmarkedet, foretaget i henhold til artikel 107, stk.3, litra c).
            
         
      (1)  EUT C 298, s. 2.